กระทรวงวัฒนธรรม ร่วมมือกับ 19 หน่วยงานออกมาตรการจัดงานสงกรานต์ วิถีไทย ใช้น้ำคุ้มค่า ทุกชีวาปลอดภัย ไม่แป้ง ไม่โป้ ไม่แอลกอฮอล์
กระทรวงวัฒนธรรม ร่วมมือกับ 19 หน่วยงานออกมาตรการจัดงานสงกรานต์วิถีไทย ใช้น้ำคุ้มค่า ทุกชีวาปลอดภัยไม่แป้ง ไม่โป้ ไม่แอลกอฮอล์นายวีระ โรจน์พจนรัตน์ รัฐมนตรีว่าการกระทรวงวัฒนธรรม กล่าวแถลงข่าวการจัดงานประเพณีสงกรานต์ ประจำปี 2562 ว่า ปีนี้ได้ร่วมกับ 19 ภาคเครือข่ายจัดงานภายใต้แนวคิด“สงกรานต์วิถีไทย ใช้น้ำคุ้มค่า ทุกชีวาปลอดภัย ส่งเสริมประเพณีวันขึ้นปีใหม่ของไทยทั้งส่วนกลางและภูมิภาค แบ่งเป็น 3 แนวทาง ได้แก่ รณรงค์จัดสงกรานต์แบบไทย  "ไม่แป้ง ไม่โป้ และไม่แอลกอฮอล์"  รณรงค์ใช้น้ำคุ้มค่า งดใช้รถบรรทุกตระเวนสาดน้ำในพื้นที่ต่างๆ กำหนดเวลาเล่นน้ำ ไม่ใช้ปืนฉีดน้ำแรงดันสูง และรณรงค์ทุกชีวาปลอดภัย ขอความร่วมมือผู้ประกอบการสถานบันเทิงกำหนดเวลาเปิด-ปิดงานและงดจำหน่ายแอลกอฮอล์ตามเวลาที่กำหนด จัดโซนนิ่งดูแลการจัดงานป้องกันพฤติกรรมไม่เหมาะสม โดยจะนำมาตรการดังกล่าวเสนอให้คณะรัฐมนตรีเห็นชอบประกาศใช้เร็วๆ นี้    พ.ต.ท.ธนูเทพ ฤทธิ์ฤาชัย รองผู้กำกับการ 1 กองบังคับการตำรวจท่องเที่ยว 1 กล่าวว่า สำนักงานตำรวจแห่งชาติ กำหนดแผนงานดูแลรักษาความปลอดภัย ได้แก่ ช่วงก่อนเทศกาล การดูแลป้องตรวจตรา โดยจัดชุดสายตรวจเดินเท้าตระเวนดูแลในสถานที่ต่างๆ ช่วง 7 วันปลอดภัยบังคับใช้กฎหมายอย่างเข้มข้น และช่วงหลังเทศกาลดูแลนักท่องเที่ยวให้กลับภูมิลำเนาด้วยความปลอดภัยและการป้องกันอาชญากรรมขณะที่นางดวงพร สัจจาพิทักษ์ ผู้อำนวยการส่วนเครือข่ายการประชาสัมพันธ์ กรมประชาสัมพันธ์ กล่าวว่า จะเร่งประชาสัมพันธ์การใช้น้ำอย่างรู้คุณค่าและการเล่นสงกรานต์วิถีไทยผ่านเครือข่ายทั้งสื่อวิทยุ โทรทัศน์ และอาสาสมัครประชาสัมพันธ์ประจำหมู่บ้านและชุมชนกว่า 8,000 คน รวมทั้งสื่อโซเซียลมีเดียเพื่อเผยแพร่ข้อมูลไปสู่ประชาชนท้องถิ่นอย่างกว้างขวาง